16.6.2023
DA
Den Europæiske Unions Tidende
C 214/159 Torsdag den 19. januar 2023
4. understreger, at denne definition bør indgå i en mere horisontal forordning som f.eks. forordningen om den fælles fiskeripolitik for at omfatte EU-fiskerilovgivningen i sin helhed; mener, at en eventuel ændring af definitionen ikke bør påvirke gennemførelsen af EHFAF i den nuværende periode; opfordrer Kommissionen til at tage dette spørgsmål op i forbindelse med den fremtidige revision af forordningen om den fælles fiskeripolitik;
5. bekræfter behovet for at styrke og afkorte sektorens værdikæde mellem producent og forbruger og derved at forøge mulighederne for direkte salg fra fisker til forbruger og reducere antallet af mellemled for ideelt set at nå det punkt, hvor producenten kan forsyne slutkunden direkte; understreger behovet for at fremme markedsføringsstrategier, herunder gennem fremme af nye distributionskanaler, og for at fremme mekanismer til forbedring af produktdifferentieringen med henblik på at opnå flest mulige fordele for fiskerne, øge rentabiliteten, støtte højere lønninger og fremme en retfærdig og passende fordeling af merværdien til fiskerne;
6. opfordrer til en mere rimelig og passende fordeling af merværdien i hele sektorens værdikæde og til at overveje interventionsformer på linje med garanterede og vejledende priser for hvilke produktionsomkostningerne bør anvendes som en variabel, for at opnå ovennævnte mål og forbedre fiskernes indtægter; gentager, at medlemsstaterne bør have mulighed for at gribe ind, når der er alvorlige ubalancer i kæden;
7. understreger den omstændighed, at småfiskeriet er det svageste segment i værdikæden, og at markedsføringsordninger ofte har tendens til at favorisere købernes interesser frem for fiskernes, som har lille eller ingen indflydelse på prisfastsættelsen, hvilket igen fører til marginale indtægter for de solgte produkter;
8. opfordrer til, at der træffes foranstaltninger på EU- eller medlemsstatsplan med henblik på at forsvare eller skabe oprindelsesmarkeder og dermed slå til lyd for præferentielle korte salgskanaler for traditionelle produkter; understreger vigtigheden af at fremme og forsvare kvaliteten af den fisk, der fanges gennem ikkeindustrielt fiskeri, såsom bl.a.
friskhed, sæsonbestemt karakter, kulturarv og bæredygtighed; opfordrer til øget støtte til sådanne produkter på handelsmesser og i små butikker og restauranter under hensyntagen til befolkningens spisevaner som et middel til at maksimere værdien af lokale fiskevarer og fremme lokal udvikling; insisterer på, at der iværksættes salgsfremstød for lokale fiskeriprodukter, der fuldt ud udnytter fusionsmarkedsordningen og den fælles fiskeripolitik;
9. understreger nødvendigheden af at fremme produktdiversificering gennem initiativer, der tager sigte på at skabe nye markeder, skabe opmærksomhed omkring mindre kendte spiselige og mindre konsumerede arter for at forbedre småfiskeriets markedsposition, lette efterspørgslen efter produkter, for hvilke forsyningen hen over året kun kan holdes konstant ved hjælp af import, og hjælpe med til at reducere fiskeripresset på overfiskede arter; gentager, at der også er behov for at støtte fremme af produktdiversificering inden for konservesindustrien, nemlig gennem anvendelse af lavt prissatte arter eller mindre konsumerede arter;
10.
efterlyser gennemførelse af et uddannelsesprogram for hotel- og restaurationsbranchen (HORECA), der formidler viden om fiskeprodukter og gode praksisser vedrørende beskyttelse af ressourcer, navnlig ved at skabe opmærksomhed om ikke at sælge og ikke forbruge arter i fredningstiden;
11. understreger betydningen af at gennemføre innovative projekter i detailsektoren og fremhæver samarbejdet med fiskerlaug og småfiskerisammenslutninger, hvorigennem der opretholdes et tæt forhold til den endelige forbruger;
12. opfordrer medlemsstaterne og producentorganisationerne til at overveje bedre måder, hvorpå man kan fremme markedsføringen af forarbejdede fiskevarer, herunder konservesprodukter, med større merværdi, i lighed med bestemte landbrugsprodukter, og programmer til at sikre, at EU's fiskevarer promoveres i udlandet, herunder ved at kendskabet til dem udbredes på internationale udstillinger og messer;
13. understreger, at sektoren for fisk og skaldyr har meget begrænsede redskaber, som f.eks.
mærkning, til rådighed for forbrugerne til at vurdere bæredygtighedskriterier og fremme småfiskerisegmentet og fremme produkter med lav miljøpåvirkning; understreger, at mærkninger, hvor disse findes, kan blive en ulempe for småfiskeriet, da det kan være besværligt at få adgang til nogle af de nødvendige data, eller de kan mangle den finansielle kapacitet til at indlede en certificeringsproces;